b'\n_START_ARTICLE_\nKlavijus (M\xc4\x97nulio krateris)\n_START_PARAGRAPH_\nKlavijus (lot. Clavius, 58.8\xc2\xb0S 14.1\xc2\xb0W) \xe2\x80\x93 sm\xc5\xabginis M\xc4\x97nulio krateris, esantis matomosios M\xc4\x97nulio pus\xc4\x97s pietiniame pakra\xc5\xa1tyje. Pavadintas vokie\xc4\x8di\xc5\xb3 vienuolio j\xc4\x97zuito, matematiko Kristoforo Klavijaus (1537\xe2\x88\x921612) vardu._NEWLINE_Klavijus yra vienas populiariausi\xc5\xb3 steb\xc4\x97jimo i\xc5\xa1 \xc5\xbdem\xc4\x97s krateri\xc5\xb3. Klavijaus skersmuo pagal \xc4\xafvairius \xc5\xa1altinius 225\xe2\x88\x92245 km ir jis yra tre\xc4\x8dias pagal dyd\xc4\xaf M\xc4\x97nulio krateris matomojoje pus\xc4\x97je. D\xc4\x97l perspektyvos i\xc5\xa1kreiptumo jis matomas ovalo formos. Klavijus yra labai senas krateris, susidar\xc4\x99s prie\xc5\xa1 4 mlrd. met\xc5\xb3. Jis neabejotinai buvo veikiamas meteorit\xc5\xb3 bombardavimo ir geologini\xc5\xb3 proces\xc5\xb3. Jo dugnas yra nus\xc4\x97tas daugybe ma\xc5\xbe\xc5\xb3 krateri\xc5\xb3. Klavijus apib\xc5\xabdinamas labiau \xc4\xafduba nei krateriu, kadangi jo apylinki\xc5\xb3 auk\xc5\xa1tis atitinka jo sien\xc5\xb3 auk\xc5\xa1t\xc4\xaf, i\xc5\xa1skyrus kai kurias vietas rytin\xc4\x97je pus\xc4\x97je. Sienos yra gana sta\xc4\x8dios ir praradusios terasines strukt\xc5\xabras, j\xc5\xb3 auk\xc5\xa1tis yra apie 3,5 km._NEWLINE_Viena i\xc5\xa1 Klavijaus \xc4\xafdomybi\xc5\xb3 yra penki\xc5\xb3 krateri\xc5\xb3 grup\xc4\x97 jo dugne, kurie sudaro tarsi \xc5\xbeiedo formos grandin\xc4\x99 pradedant (ar baigiant) did\xc5\xbeiuoju, vadinamu Ruterfurdu (40 km skersmens). Kiti krateriai vadinami (nuo did\xc5\xbeiausio) Klavijaus D, C, N ir J pavadinimais. \xc5\xa0iaurin\xc4\x97je sienoje yra pana\xc5\xa1aus dyd\xc5\xbeio \xc4\xaf Ruterfurd\xc4\x85 stambus Porterio krateris. Klavijaus krateris minimas klasikiniame S. Kubriko filme \xe2\x80\x9e2001 m. kosmin\xc4\x97 odis\xc4\x97ja\xe2\x80\x9c bei to paties pavadinimo fantastiniame Art\xc5\xabro \xc4\x8c. Klarko romane \xe2\x88\x92 abiejuose k\xc5\xabriniuose vaizduojama krateryje \xc4\xafrengta baz\xc4\x97 M\xc4\x97nulyje.'